open-index/open-wikipedia-markdown huggingface dataset:
קיימיילישקי

**קיימיילישקי** (בבלארוסית: **Кемелішкі**; בפולנית: **Kiemieliszki**; בליטאית: **Kiemeliškės**, קיימלישקס) הוא כפר במחוז גרודנו שבבלארוס, בסמוך לגבול ליטא, בו התקיימה עד השואה קהילה יהודית גדולה.

היישוב, השוכן בסמוך לנהר נריס, הוא בעל אוכלוסייה ליטאית ברובה. עד השואה היו רוב תושבי היישוב יהודים, ובין מלחמות העולם, עת היה היישוב בריבונות הרפובליקה הפולנית השנייה, נמנו בו כ-500 יהודים, כשני שלישים מתושביו.

### בשואה
ב-24 ביוני 1941, בתחילת מבצע ברברוסה, נכבש היישוב בידי הגרמנים, ואלו הטילו על יהודיו גזירות שונות, ובהן חובת ענידת טלאי צהוב, הגבלות תנועה, החרמת רכוש וגיוס לעבודות כפייה.

בתחילת אוקטובר 1941 רוכזו יהודי הכפר וסביבתו בגטו שהוקם בו, אשר נשמר בידי המשטרה הפולנית. עם הבאת יהודים נוספים לגטו זה, הגיע מספר יושביו לכ-3,000 איש, ואלו שוכנו בו בצפיפות רבה.

בתחילת 1942 בוצעה בגטו שביישוב אקציה, בה שולחו צעירים רבים לעבודות כפייה. בשל מגפות שפרצו בגטו ועקב תנאי המחיה הקשים בו, מתו רבים מיושביו.

ב-22 באוקטובר 1942 חוסל הגטו שביישוב, תוך רצח יושביו מחוץ לכפר.

## קישורים חיצוניים

* 
* 
* 

קטגוריה:גטאות בבלארוס
קטגוריה:מחוז גרודנו: עיירות יהודיות
רוסיו איגרסבל

**רוסיו איגרסבל** (בספרדית: **Rocio Igarzabal**, נולדה ב-24 באוגוסט 1989) היא שחקנית, זמרת ודוגמנית ארגנטינאית, אשר ידועה בעיקר בתפקידה ולריה בטלנובלה "כמעט מלאכים", החליפה את אאוחניה סוארס בלהקת הטין אנג'לס והייתה חלק מהלהקה בשנים 2011–2012.

## ביוגרפיה
רוסיו איגרסבל נולדה ב-24 באוגוסט 1989 בבואנוס איירס, ארגנטינה. הוריה הם חואקין ואנדריאנה, ויש לה שתי אחיות, לוסיה ומרטינה; אשר שלושתן עשו קעקוע בעורף של האותיות הראשונות של שמם ביפנית.

## קריירה
לאחר שפעלה בתיאטרון חובבני, שיחקה בין השנים 2008–2010 את ולריה בטלנובלה המצליחה "כמעט מלאכים" ולקחה חלק בהופעות עם שחקני הסדרה. השתתפה באלבומי הפסקול של הטין. היא הצטרפה ללהקת הטין אנג'לס כחברה קבועה לאחר עזיבתה של אאוחניה סוארס, בסוף שידורי העונה הרביעית.

בשנת 2011 שיחקה בתפקיד אורח של לוסיה בסדרה "סופר טורפה".

בשנים 2012–2013 שיחקה בטלנובלה "אהבה מתוקה" (Dulce Amor) לצד ניקולאס ריירה.

ב-2013 שיחקה בטלנובלה "מונית". ב-2015 יצא סרט בכיכובה “El desafio”

בשנת 2020 יצא סרט נוסף בכיכובה “Encontrados”

בשנת 2021 השתתפה בגרסה הארגנטינאית לתוכנית המציאות "רוקדים עם כוכבים" בעונה ה-15, והייתה המודחת העשרים, כתשעה ימים לפני הגמר.

## חיים אישיים
בשנים 2008–2010 ניהלה מערכת יחסים עם השחקן פאבלו מרטינס ששיחק לצידה ב"כמעט מלאכים". בשנת 2011 רוסיו חזרה לאקס שלה, קוקו שהיה בן זוגה כשהייתה בת 16, אולם לאחר שנה הן נפרדו. בשנת 2012 החלה לנהל מערכת יחסים עם השחקן ניקולס ריירה אך בשנת 2014 הם נפרדו.

בשנת 2014 היא חיה כשנה וחצי במקסיקו ב-29 בנובמבר 2015 חזרה לארגנטינה. איגרסבל היא צמחונית.

ב-30 בדצמבר 2015 הודיעה רוצ'י כי היא בהריון מבן זוגה, המוזיקאי מילטון קמרה. ב-7 ביוני 2016 נולדה בתה הבכורה, לופה.

## פילמוגרפיה

## דיסקוגרפיה

* 2017: *Entre los árboles*
* 2022: *Que me hablen de amor*

## קישורים חיצוניים

קטגוריה:שחקניות קולנוע וטלוויזיה ארגנטינאיות
קטגוריה:שחקניות תיאטרון ארגנטינאיות
קטגוריה:זמרות ארגנטינאיות
קטגוריה:מורים ליוגה
קטגוריה:צמחוניות ארגנטינאיות
קטגוריה:מתחרי רוקדים עם כוכבים
קטגוריה:ארגנטינאיות שנולדו ב-1989
קטגוריה:שחקניות טלוויזיה ארגנטינאיות
בסיס הטילים אל-ואטח

**בסיס הטילים אל-ואטח** (בערבית: **قاعدة الوطح الصاروخية**) הוא מתקן טילים בליסטיים ליד העיר אל-ואטח שבערב הסעודית, כ-200 ק"מ דרום-מערבית לריאד.

למתקן, שהוקם בשנת 2007, אזור תת-קרקעי גדול עם כמה כניסות, מגרשי חניה עבור משגרים ניידים ושני אזורי שיגור מרכזיים זהים במבנה לבסיסי טילי דונגפנג סיניים.

## קישורים חיצוניים
* 

קטגוריה:ערב הסעודית: צבא וביטחון
קטגוריה:בסיסים ומתקנים צבאיים
כריסטינה קול

**כריסטינה קול** (באנגלית: **Christina Cole**; נולדה ב-8 במאי 1982) היא שחקנית אנגלייה, המוכרת מתפקידה כקאסי יוז בסדרת הטלוויזיה "הקס", סדרת הפנטזיה של רשת סקיי 1.

## ביוגרפיה
קול נולדה בלונדון, היא הבת הבכורה במשפחה בת שלושה ילדים. יש לה אחות, קסנדרה, ואח בשם דומיניק. היא למדה בבית הספר למשחק "Oxford School of Drama" וסיימה את הלימודים בשנת 2002.

ב-2003, עוד בהיותה סטודנטית בבית ספר למשחק, לוהקה קול לסרט הקולנוע "מה שבחורה רוצה" בכיכובם של קולין פירת' ואמנדה ביינס. היא סיימה את הלימודים מוקדם כדי להתחיל את צילומי הסרט. אחר כך לוהקה בתפקיד יוליה בהפקה של " Clwyd Theatr Cymru" של "רומיאו ויוליה".

לראשונה שחקה קול בתפקיד ראשי בסדרת הטלוויזיה "הקס" וגילמה את קאסי יוז. היא שיחקה בתפקיד זה בכל העונה הראשונה ובשלושה הפרקים הראשונים של העונה השנייה. הדמות "נהרגה" כשקול עזבה את הסדרה.

אחרי שעזבה את הסדרה "הקס", הופיעה קול בתפקיד בלאנש אינגרם במיני-סדרה זוכת השבחים "ג'יין אייר" של ה-BBC וכיכבה בתפקיד אורח כלילית בפרק "קוד שייקספיר" של סדרת המדע בדיוני "דוקטור הו". לצדו של דייוויד טננט היא גם השתתפה כקריינית ב"מאחורי הקלעים" של הפרק ששולב בגרסת ה-DVD של הסדרה.

היו לה תפקידים נוספים בקולנוע ובטלוויזיה כמו תפקיד קטן בסרט מסדרת סרטי ג'יימס בונד "קזינו רויאל" (2006), כפקידת קבלה של מלון אושן קלאב בנסאו שבאיי בהאמה, ובפרק הפיילוט של הסדרה "Cane" שיחקה בתפקיד דיאנה מאן, שהיא הופעתה הראשונה בטלוויזיה האמריקאית. עוד כיכבה בסיטקום "נמכר!" של ITV בתפקיד מל, וב-2007 שיחקה בדמות ג'ני ווקר בסרט "The Deaths of Ian Stone". ב-2008 הופיעה בתפקיד שארלוט וורן בסרט הקומדיה "מיס פטיגרו".

במיני-סדרה "אבודה בעולמה של ג'יין אוסטן" גילמה קול את דמותה של קרוליין בינגלי ושיחקה שוב לצדה של ג'מימה רופר.

ב-2009 שיחקה קול בתפקיד ד"ר שרה קינג בפרק "Appointment with Death" בסדרת הטלוויזיה "פוארו" על פי ספריה של אגאתה כריסטי. עוד באותה שנה לוהקה לתפקיד הראשי כמגי היל בפיילוט לסדרה באותו שם של רשת פוקס. היא כיכבה בסרט "Surviving Evil" לצדה של נטלי מנדוזה ובילי זיין וכן בסרט "Doghouse" יחד עם דני דאייר ובילי מארי.

ב-2012 הופיעה קול בווידאו קליפ של השיר "Before You" של הזמר שאיין ג'קסון.

ב-2015 השתתפה קול בתפקיד ד"ר אגארד במספר פרקים של סדרת הטלוויזיה "Suits" של ערוץ USA, ושיחקה בפרק אחד בסדרה "הרשימה השחורה" של רשת NBC. עוד ב-2015 גילמה את גברת ספרוט בסדרה "Partners in Crime" של ה-BBC בשני פרקים שהם עיבוד לספר מאת אגאתה כריסטי בשם .

## פילמוגרפיה
### קולנוע

### טלוויזיה

## תפקידים בתיאטרון
* רומיאו ויוליה, Theatr Clwyd, אוקטובר 2002 עד נובמבר 2002, בתפקיד יוליה
* הסערה, תיאטרון פגאסוס, פברואר 2003
* The Lightning Play, תיאטרון אלמיידה, נובמבר 2006 ועד ינואר 2007, בתפקיד טאבי מוריס

## קישורים חיצוניים

* כריסטינה קול באתר The Placeholder Page

## הערות שוליים

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:בריטיות שנולדו ב-1982
קטגוריה:בריטים שנולדו ב-1982
ג'רארד גומבאו

**ג'רארד גומבאו אי גריגה** (בקטלאנית: **Gerard Gumbau i Garriga**, נולד ב-18 בדצמבר 1994 בקמפליונג שבז'ירונה, ספרד) הוא כדורגלן ספרדי-קטלאני המשחק בעמדת הקשר בראיו ואייקאנו מהלה ליגה בהשאלה מגרנדה.

## קריירה
גומבאו נולד וגדל בקמפליונג, כפר קטן שבקרבת ז'ירונה. בצעירותו הצטרף למחלקת הנוער של ז'ירונה, ובמהלך עונת 2012/2013 ערך הופעת בכורה בקבוצת המשנה של המועדון, ז'ירונה ב', ששיחקה באותה שנה בליגה הקטלאנית השנייה. בעונת 2013/2014, בה החלה הקבוצה לשחק בליגה הקטלאנית הראשונה, קודם באופן מלא לז'ירונה ב'. הוא הבקיע 6 שערים ב-31 הופעות במהלך העונה, והוא זומן פעמיים לסגל הקבוצה הבוגרת, ששיחקה בליגה השנייה באותה עונה.

ב-1 ביולי 2014 חתם גומבאו על חוזה ל-3 שנים בברצלונה אתלטיק, קבוצת המשנה של ברצלונה, ששיחקה באותה עונה בליגה השנייה. הוא השתלב במהרה בהרכב קבוצתו החדשה, ואת שער הבכורה במדיה הבקיע ב-7 בספטמבר, בניצחון 1–4 על ריאל סרגוסה. שלושה שבועות לאחר מכן הורחק בכרטיס אדום בתיקו 3-3 עם ריאל מיורקה. הייתה זו עונה לא פשוטה עבור ברצלונה ב', שהתקשתה לנצח במשחקים ומאמנה, אוסביו סקריסטן, פוטר באמצע העונה. בסוף העונה ירדה ברצלונה ב' לליגה השלישית. בסך הכול ערך 38 הופעות בליגה השנייה בהן הבקיע 7 פעמים.

במקביל, זכה גומבאו להזדמנות ראשונה בקבוצה הבוגרת של המועדון, תחת המאמן לואיס אנריקה. גומבאו ערך את הופעת הבכורה בברצלונה כשפתח בהרכבה בשמינית גמר גביע המלך, בו ניצחה קבוצתו 0–4 ועלתה לשלב הבא. הקבוצה זכתה בסוף העונה בטרבל - זכייה בליגה הספרדית, בגביע ובליגת האלופות, והזכייה בגביע נזקפה לזכותו של גומבאו.

במהלך עונת 2015/2016 המשיך גומבאו לשחק בברצלונה ב', כשלואיס אנריקה ממשיך להעניק לגומבאו דקות משחק בקבוצה הראשונה. את הופעת הבכורה בליגה הספרדית ערך ב-20 בספטמבר 2015, כשנכנס כמחליף במקומו של סרחיו בוסקטס בניצחון 1–4 על לבאנטה. את הופעת הבכורה בליגת האלופות ערך ב-20 באוקטובר, במשחק בו ניצחה ברצלונה 0–2 את באטה בוריסוב. בהמשך נכנס כמחליף בשני משחקים נוספים בשלב הבתים של ליגת האלופות לאותה עונה.

לאחר ששיחק לאורך כל עונת 2016/2017 בברצלונה ב', עבר גומבאו ללגנס מהליגה הבכירה.

באוגוסט 2019 חזר לג'ירונה וחתם לשלוש שנים. 

## תארים
### ברצלונה
* לה ליגה (1): 2015/2016
* הגביע הספרדי (1): 2015/2016
* גביע העולם למועדונים (1): 2015
* הסופר קאפ האירופי (1): 2015
* הסופר קאפ הספרדי (1): 2016

## קישורים חיצוניים

* פרופיל השחקן באתר הרשמי של מועדון הכדורגל ברצלונה

קטגוריה:קשרי כדורגל ספרדים
קטגוריה:כדורגלנים ספרדים
קטגוריה:קשרי כדורגל קטלאנים
קטגוריה:כדורגלנים קטלאנים
קטגוריה:כדורגלני ברצלונה
קטגוריה:כדורגלני ברצלונה אתלטיק
קטגוריה:כדורגלני לגנס
קטגוריה:כדורגלני אלצ'ה
קטגוריה:כדורגלני גרנדה
קטגוריה:כדורגלני ראיו ואייקאנו
קטגוריה:ספרדים שנולדו ב-1994
SM-3

**SM-3**, או בשמה הרשמי **RIM-161 Standard Missile 3** היא מערכת נשק לשיגור טיל נגד טילים הנישאת על גבי ספינות, בשימוש חיל הים האמריקאי וחיל הים היפני (Japan Maritime Self-Defense Force). טילי SM-3 מיועדים ליירוט טילים בליסטיים בטווחים קצרים ובינוניים. הטילים יכולים אף ליירט לוויינים במסלול לווייני נמוך (LEO), כפי שבוצע במבצע קרח שרוף. ישנם שני דגמים של הטיל: "בלוק I" ו"בלוק II", כאשר השני הוא דגם מתקדם וגדול יותר, ובעל ביצועים טובים יותר.

## נתונים טכניים

## כישלון המערכת
במהלך המתקפה האיראנית על ישראל באפריל 2024, ארצות הברית עשתה שימוש במערכת, על מנת ליירט טילים בליסטיים ששוגרו לישראל. ועל פי פרסומים, המערכת הצליחה ליירט רק 25% מהטילים.

## ראו גם
* AEGIS
* מבצע קרח שרוף
* המתקפה האיראנית על ישראל (אפריל 2024)

## קישורים חיצוניים

## הערות שוליים

קטגוריה:טילי קרקע-אוויר אמריקאיים
רייצ'ל רנה ראסל

שמאל|ממוזער|200xpx|רייצ'ל רנה ראסל
**רייצ'ל רנה ראסל** (באנגלית: **Rachel Reneè Russell**; נולדה במישיגן ב-13 במרץ 1959), היא סופרת ילדים ועורכת דין אמריקאית שקנתה את פרסומה בזכות סדרת הספרים המצליחה שכתבה "יומני החנונית".
## חייה
היא נולדה וגדלה בעיר הקטנה סנט ג'וזף של חוף ימת מישיגן, הבכורה למשפחה שבה חמישה ילדים: שתי אחיות, ותאומים.

בשנת 2009 יצא לאור הספר הראשון מסדרת "יומני החנונית". הסדרה מתארת את חיי היומיום של הדמות הראשית, ניקי מקסוול. ניקי נאבקת להשתלב בחטיבת הביניים ולשרוד אותה. הסדרה כתובה בפורמט של יומן, וכוללת ציורים, קומיקס והערות נחמדות.

לראסל שתי בנות. יומני החנונית מבוססים על חוויותיהן של שתיהן, ארין וניקי בבית הספר. הבת הגדולה, ארין, עזרה בכתיבה, והבת הקטנה ניקי, עזרה באיורים ומפה בא השם "ניקי"בשביל הסדרה. רייצ'ל רנה ראסל התגרשה מבעלה הראשון באפריל 2009. כיום מתגוררת בצפון וירג'יניה.

## לקריאה נוספת
* רייצ'ל רנה ראסל, **יומני החנונית**, ספר לכל 2012, עריכה ותרגום הילה לזרוביץ-שרמן

## קישורים חיצוניים

* 
* על ראסל, באתר יומני החנונית 
* 

קטגוריה:סופרות אפרו-אמריקאיות
קטגוריה:סופרים אפרו-אמריקאים
קטגוריה:אמריקאיות שנולדו ב-1959
קטגוריה:אמריקאים שנולדו ב-1959
היד החמה

**היד החמה** הוא אלבום הסולו הראשון של הזמר והיוצר עידן רייכל אשר יצא לאור בתאריך 3 בדצמבר 2015. לפני יציאתו יצאו ממנו שני סינגלים: "מעגלים" ו"לפני שייגמר".

רייכל כתב, הלחין ועיבד את כל השירים באלבום. בשניים מהשירים, "מעגלים" ו"בחמש שניות", השתתף בעיבוד גלעד שמואלי, שותפו לעיבודי השירים מהפרויקט של עידן רייכל. שיר אחד באלבום, "געגוע", שרה הזמרת דנה צלח.

עוד לפני יציאתו, הגיע האלבום למעמד של "אלבום זהב", ולאחר מכן גם למעמד "אלבום פלטינה". כמו כן, האלבום הגיע למקום ה-3 במצעד אלבומי מוזיקת העולם של בילבורד.

## שירי האלבום

## מיקומי שיא

## קישורים חיצוניים

* 
* 
* 

## הערות שוליים

קטגוריה:אלבומי בכורה מ-2015
קטגוריה:אלבומי עידן רייכל
קטגוריה:אלבומים באנגלית
קטגוריה:אלבומי פלטינה בישראל
קטגוריה:אלבומי חברת הליקון
לילי

**לילי** (באנגלית: **Lili**) הוא סרט קולנוע אמריקאי משנת 1953. התסריט מבוסס על סיפור קצר מאת פול גאליקו בשם "האיש ששנא אנשים". בעקבות הצלחת הסרט הרחיב גאליקו את הסיפור הקצר לרומן בשם "אהבת שבע הבובות". ב-1961 הופק מחזמר המבוסס על תסריט זה בשם "קרנבל".

תמצית הסרט היא על יחסים רגשיים בין נערה תמימה (לסלי קארון) לבובנאי (מל פרר) המובעים בתיווך של ארבע בובות.

הסרט זכה בפרס אוסקר למוזיקה הטובה ביותר בקטגוריה של סרט דרמטי או קומי.

כן היה מועמד לאוסקר בקטגוריה הבמאי הטוב ביותר, השחקנית הטובה ביותר (לסלי קארון), הצילום הטוב ביותר, התסריט הטוב ביותר, העריכה הטובה ביותר והעיצוב האמנותי הטוב ביותר.

השיר "היי לילי היי לו" הפך ללהיט בקולותיהם של לסלי קארון ומל פרר. בישראל נכתבו לו מילים עבריות על ידי מרים תמיר והוא נקרא "לילי בת הגליל". גם חיים קינן כתב מילים לשיר הזה.

## תקציר העלילה
לילי, נערה יתומה בת 16 מגיעה מעיירה קטנה לעיר הגדולה פריז וכל רכושה נמצא במזוודה. היא מחפשת כתובת של חבר של אביה המנוח כדי שייתן לה עבודה אך מסתבר לה שהוא נפטר.

היא ממשיכה לשוטט ונכנסת לחנות. החנווני מוכן לקבלה לעבודה אך מתחיל להטרידה מינית. היא בורחת ממנו וברגע המתאים נכנס לחנות בחור יפה המציג את עצמו בתור מארק הקוסם (ז'אן-פייר אומון). לילי יוצאת לרחוב והולכת בעקבות מארק וחבריו ביניהם הבובנאי פול ברטאלט, מגיעה אתם ללהקת הקרנבל ומבקשת עבודה. היא מתקבלת לעבודה כמלצרית אך מפוטרת תוך זמן קצר כי היא מתבוננת כל הזמן בקסמי המופע של מארק עם העוזרת הסקסית שלו רוזלי (ז'ה ז'ה גאבור), במקום לבצע את תפקידה כמלצרית.

בייאושה היא מתחילה לעלות על סולם במטרה להתאבד. לפתע היא שומעת שהבובות קוראות לה. היא פותחת בשיחה עם ארבעתן: "גולו" הענק הפחדן, "מרגריטה" הבלרינה, "רינאלדו" השועל הערמומי ו"ראש גזר" החצוף. הבובות מעודדות אותה והיא שרה איתן את "היי לילי היי לו".

חברי הלהקה נאספים סביבה, נהנים מהשיחה ומחליטים לשבץ את לילי והבובות בהופעה. לילי בינתיים מתאהבת במארק אך הוא מודיע לה כי הוא מתכוון לשאת את מרגריטה ולעזוב את הלהקה. לילי מחליטה גם היא לעזוב את הלהקה. פול היה רקדן מפורסם בעבר אך נפצע במלחמת העולם השנייה ונותר צולע לפיכך הוא ממורמר ומתקשה להביע רגשות. הוא מאוהב בלילי ובאמצעות הבובות מנסה לשכנע אותה לא לעזוב אך לשווא.

שני אמרגנים ידועים מתרשמים מהופעותיה של לילי והבובות ומציעים לפול חוזה הופעות אך לילי עוזבת. בדרכה היא מדמיינת שהבובות הולכות אתה ומתחילה לרקוד אתן עד שלפתע היא רואה בעיני רוחה את פול המחבק אותה ומתרחק ממנה. היא מבינה שמקומה בלהקה עם פול, רצה בחזרה ונופלת לזרועותיו. הם מתנשקים והבובות מוחאות כפיים.

## קישורים חיצוניים

* דני קרמן - אהבת שבע הבובות
* לילי בת הגליל - בביצוע מקהלת הילדים ע"ש צדיקוב, באתר יוטיוב
* ששי קשת שר "היי לילי היי לו", מילים - חיים קינן, באתר יוטיוב
* לילי (לסלי קארון) שרה "היי לילי היי לו" עם הבובות, באתר יוטיוב
* קדימון לסרט לילי, באתר יוטיוב

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:סרטי קולנוע בכיכובן של בובות
קטגוריה:סרטים באנגלית
קטגוריה:סרטי 1953
קטגוריה:סרטי דרמה אמריקאיים
קטגוריה:סרטים מבוססי ספרים
קטגוריה:סרטי מטרו גולדווין מאייר
קטגוריה:סרטים זוכי גלובוס הזהב - התסריט הטוב ביותר
קטגוריה:זוכי אוסקר: הפסקול הטוב
אוטופיה (משחק וידאו)

**אוטופיה** (אנגלית: Utopia) הוא משחק וידאו אסטרטגי שפותח בשנת 1981 על ידי דון גלוו (Don Daglow). אוטופיה היה מהמשחקים הראשונים של סימולציות ניהול ובנייה ו-God game אשר עליהם התבסס הג'אנר של משחקי אסטרטגיה בזמן אמת.

ביולי 2010 המשחק שווק מחדש בחדר המשחקים של מיקרוסופט (Microsoft's Game Room) עבור קונסולות Xbox 360 ולGames for Windows Live.

## משחקיות
אוטופיה הוא משחק לשני שחקנים, שבו כל אחד מהם שולט באחד משני האיים של המשחק. אין בו אפשרות לשחקן של אינטליגנציה מלאכותית, אבל שחקן יחיד יכול לשחק כדי להשיג ניקוד גבוהה תוך התעלמות מהאי השני. בתחילת המשחק השחקנים יכולים להחליט מה האורך של כל תור (60 שניות הן ברירת המחדל), ולמשך כמה תורות יהיה המשחק (15 תורות כברירת מחדל). המנצח הוא השחקן עם מרבית הנקודות בתום המשחק.

כל שחקן שולט באי שלו ומשתמש בלחצנים כדי להזיז את הסמן על גבי המסך. שני השחקנים משתמשים במטילי זהב כדי לבנות בנינים שונים (בתים, בתי ספר, מפעלים, בתי חולים ומבצרים) על האיים שלהם, לבנות סירות מסוגים שונים או לממן פעילות של מורדים באי של היריב. ככל שהאוכלוסייה של כל אי גדלה, השליט אחראי לשיכון אנשיו, האכלתם ושמירה על מצב הרוח שלהם כדי להימנע ממרידות אשר מורידות מהניקוד של השחקן ועלולות להרוס מבנים. ההכנסה נוצרת כאשר עננים רנדומליים עוברים מעל השדות של השחקן, כאשר סירות דיג תופסות דגים ובסוף של כל תור בהתאם לתוצרת של השחקן.

רוב התורות כוללים בנייה של בניינים ותמרון של סירות הדייג. השחקן יכול גם לנסות להטביע את הסירות של היריב. האלוגריתם של המשחק יוצר את הפעילות של מזג האוויר, הדגים וספינות הפירטים.

## קליטת המשחק
GameSpy כללה את אוטופיה בהיכל התהילה שלה בשנת 2004. Gamespot כללו את אוטופיה בסדרה Unsung Heroes.

## קישורים חיצוניים
* The Art of Video Games: "Utopia" Exhibition Video סרטון הסבר על יצירת המשחק אוטופיה  
* Game #047: Utopia (Intellivision - 1982) הדגמה של המשחק  

## הערות שוליים

קטגוריה:משחקי וידאו משנת 1981
קטגוריה:משחקי סימולציה ממוחשבים
קטגוריה:משחקי אסטרטגיה ממוחשבים (זמן אמת)
קטגוריה:משחקי בניית עיר
קטגוריה:משחקי אלוהות
ריצ'רד ריץ'

200px|ממוזער|שמאל|סמל האצולה שלו ושל משפחת ריץ'
**ריצ'רד ריץ, ברון ריץ' הראשון מליז** (באנגלית: **Richard Rich, 1st Baron Rich of Leez**;  1496/7 – 12 ביוני 1567) היה לורד צ'נסלור בימי מלכותו של אדוארד השישי, מלך אנגליה בין 1547 לינואר 1552. לפני כן כיהן כתובע הכללי במשטרו של הנרי השמיני, מלך אנגליה. תחת הנרי השמיני ואדוארד השישי עסק ברדיפתם של קתולים והביא להרשעתו בדין של תומאס מור, בתקופת שלטונה של מרי הראשונה, מלכת אנגליה פעל להשלטת הקתוליות ולאחר מכן כיהן גם בממשלה של יריבתה המושבעת, אליזבת הראשונה, מלכת אנגליה.

## תולדות חייו
מוצאו אינו ודאי ומעט ידוע על שנות חייו הראשונות, ייתכן שהיה מצאצאיו של ריצ'רד ריץ' שהיה השריף של לונדון ב-1441. הוא למד באוניברסיטת קיימברידג' וב-1516 התקבל כפרקליט למידל טמפל. ב-1528 פנה לקרדינל תומאס וולזי בבקשת משרה אצלו. ב-1529 סייע לו תומאס אודלי להיבחר לפרלמנט. ב-1533 זכה בתואר אבירות ומונה לכהונת הפרטליט הכללי (Solicitor General) במשרד התובע הכללי של הממלכה. בתפקידו זה פעל תחת הנחייתו של תומאס קרומוול בהוצאה לפועל של פירוק המנזרים באנגליה. כממונה על הרשות שקיבלה את ניהול נכסי המנזרים, חלש ריץ' על הון רב ונטל לעצמו מספר אחוזות באזור אסקס. ב-1536 כיהן גם כיושב ראש בית הנבחרים הבריטי. בימי שלטונו של הנרי השמיני נטל ריץ' חלק בהרשעתם של תומאס מור והבישוף ג'ון פישר בבגידה, בהפלתו של איש-חסדו לשעבר, תומאס קרומוול, ברדיפת הבישוף סטיבן גרדינר (עמו שיתף פעולה לפני כן בניהול ציד מכשפות) וביחס הנוקשה שננקט נגד הנסיכה מרי, בתה של קתרין מאראגון.

לאחר מותו של הנרי היה ריץ' מבצע הצוואה שלו, בה נכללה גם העלאתו לדרגת ברון, יחד עם אחוזות רבות שעברו לשליטתו, כך נוסדה ברונות ריץ', אחת החזקות בבריטניה עד המאה ה-18. בימי מלכותו הקצרים של אדוארד השישי, בנו הנער של הנרי השמיני, כיהן ריץ' כלורד צ'נסלור.

על אף היחס הנוקשה שגילה נגד הכנסייה הקתולית בימי הנרי השמיני, הפגין ריץ' עם עלייתה של מרי לכס השלטון דבקות בקתוליות והשיב את הקתוליות להיות הדת השלטת באקסטר. באופן נדיר צלח ריץ' את תהפוכות השלטון והדת פעם נוספת והיה חבר המועצה המלכותית של אליזבת הראשונה, מלכת אנגליה.

## משפחתו
ריץ' נישא לאליזבת ג'נקס (Elizabeth Jenks, or Gynkes) ויחד היו להם אחד-עשר ילדים. זאת בנוסף לארבעה ילדים נוספים ידועים שהיו לריץ' מחוץ לנישואין.

## דמותו בתרבות ובספרות
* בסרט אדם לכל עת מ-1966 מגולמת דמותו על ידי השחקן ג'ון הארט
* בסדרה שושלת טיודור מגולמת דמותו על ידי רוד האלט
* ריץ' מופיע כדמות בסדרת ספרי וולף הול מאת הילרי מנטל, ובסדרת ה-BBC לפיהם מגלם אותו השחקן בריאן דיק

## קישורים חיצוניים

* מאמר ביוגרפי באנציקלופדיית האנתולוגיה לספרות אנגלית
* הפרק אודותיו בספר היסטוריה בריטית
* הנבל המניפולטיבי הלא-מפורסם של אנגליה הטיודורית
* 
* 

קטגוריה:אישים בחצר הנרי השמיני
קטגוריה:עורכי דין בריטים
קטגוריה:לורד צ'נסלורים
קטגוריה:ברונים בריטים
קטגוריה:חברי בית הלורדים הבריטי
קטגוריה:חברי הפרלמנט של אנגליה (לפני 1707)
קטגוריה:ילידי 1496
קטגוריה:נפטרים ב-1567
נהור

ממוזער|איור של חתך רוחבי של המעי. במרכז בלבן נמצא נהור המעי וסביבו שכבות הדופן.
באנטומיה וביולוגיה, **נְהוֹר** (Lumen) הוא החלל הפנימי של מבנה צינורי, כגון כלי דם או מעי. במובנו המורחב, נהור הוא החלל הפנימי של אברונים ושל מבנים תוך-תאיים כמו הרשתית התוך-פלזמית.

ישנן גישות טיפוליות זעיר-פולשניות הפועלות בתוך הנהור או מן הנהור החוצה. דוגמה לכך היא אנגיופלסטיה, שבה באמצעות צנתור נכנסים אל כלי הדם מנקודה מרוחקת, מרחיבים אותו על ידי ניפוח בלון ומניחים תומכן בתוך הנהור.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:אנטומיה
קטגוריה:אנטומיה תאית
דוד ולצר

**דוד ולצר** (נולד ב-1953) הוא דיפלומט ישראלי, כיהן כשגריר ישראל באיחוד האירופי, כראש המרכז למחקר מדיני במשרד החוץ וכשגריר ישראל בדנמרק.

## ביוגרפיה
ולצר בעל תואר ראשון בכלכלה ולימודי המזרח התיכון מאוניברסיטת חיפה. הצטרף למשרד החוץ ב-1983. הוא שימש מזכיר שני בשגרירות ישראל בניירובי שבקניה. בשנת 1988 מונה למזכיר ראשון בשגרירות ישראל באוטווה שבקנדה. בשנים 1991 עד 1994 עבד במרכז למחקר מדיני במשרד החוץ. ב-1994 מונה לסגן השגריר בבון שבגרמניה. בשנת 2000 מונה לראש המחלקה לנושאי האומות המאוחדות במשרד. בשנים 2004 עד 2008 כיהן כשגריר ישראל בדנמרק. לאחר מכן שימש כמתאם נושא פינוי החלק הצפוני של הכפר ע'ג'ר. בינואר 2010 מונה לראש המרכז למחקר מדיני. 

ב-2012 מונה לשגריר ישראל באיחוד האירופי ובנאט"ו וכיהן בתפקיד עד 2016.

## קישורים חיצוניים
* , פוליטיקו, 23 באוקטובר 2015

קטגוריה:בוגרי אוניברסיטת חיפה
קטגוריה:שגרירי ישראל באיחוד האירופי
קטגוריה:שגרירי ישראל בדנמרק
קטגוריה:ראשי המרכז למחקר מדיני
קטגוריה:ישראלים שנולדו ב-1953
אנדרה דיומא

**אנדרה דיומא** (בצרפתית: **André Dumas**; 7 בדצמבר 1918, מונטובן (Montauban) שבדרום צרפת – 23 ביוני 1996, לה רוש-סור-יון) היה כומר צרפתי, מרצה לפילוסופיה בפקולטה הפרוטסטנטית לתאולוגיה בפריז  וחסיד אומות העולם.

## קורות חיים
אביו של דיומא, שהיה רופא צבאי, נהרג בשבועות האחרונים של מלחמת העולם הראשונה. דיומא היה סטודנט צעיר לתאולוגיה. הוא למד בפריז ובמונפלייה, כתב מחקרים רבים בתחום והתמחה בכתביו של התאולוג דיטריך בונהופר. כמו כן הושפע רבות מכתביו של התאולוג הפרוטסטנטי השווייצרי קרל בארת, אצלו למד בבזל. דיומא היה פעיל בארגון הפרוטסטנטי Cimade - ארגון סיוע לזרים בצרפת.

### פעילותו בתקופת השואה
בתקופת מלחמת העולם השנייה וגם לאחר כיבוש צרפת בידי גרמניה המשיך דיומא את לימודי התאולוגיה. במקביל המשיך את פעילותו ב-Cimade. הוא סייע ליהודים שנכלאו במחנה הריכוז ריווזאלט שבדרום צרפת לברוח לשווייץ וכן סיפק להם מסמכים מזויפים לשם הסתרת יהדותם. דיומא הקים קבוצת צופים עבור בני נוער שהיו כלואים במחנה וכך עודד את רוחם. אחד מהיהודים הכלואים במחנה אף שוחרר הודות להתערבותו של דיומא, שהעיד למענו ואף סיפק לו מסמכי זהות מזויפים.

### לאחר המלחמה
משנת 1949 היה דיומא כומר בקהילה פרוטסטנטית בפו וכומר אוניברסיטאי בשטרסבורג. בין השנים 1961–1984 היה דיומא מורה לאתיקה במחלקה לפילוסופיה בפקולטה הפרוטסטנטית לתאולוגיה בפריז, בה היה גם הדיקן בין השנים 1973–1975.

בשנת 1994 הוכר דיומא על ידי יד ושם בתור חסיד אומות העולם.

## קישורים חיצוניים
* 

## הערות שוליים

קטגוריה:צרפתים חסידי אומות העולם
קטגוריה:מצילים בשואה: צרפת
קטגוריה:כמרים פרוטסטנטים צרפתים
קטגוריה:צרפתים שנולדו ב-1918
קטגוריה:צרפתים שנפטרו ב-1996
קונסרבטוריון קריית אונו

**קונסרבטוריון קריית אונו** (בשמו הרשמי: **הקונסרבטוריון ע"ש אהרון אלקלעי בקריית אונו**) הוא קונסרבטוריון בקריית אונו. הוא נוסד בשנת 1962 כבית ספר מקצועי למוזיקה, להוראת מקצועות הנגינה ותורת המוזיקה, על ידי מנהלו דאז אהרון אלקלעי.

כיום, מנהל את הקונסרבטוריון בר ערמון.

## הקונסרבטוריון
הקונסרבטוריון משמש כבית ספר מוזיקלי רב תרבותי לילדים, בני נוער ומבוגרים. נוסף ללימודי כלי הנגינה, תלמידי הקונסרבטוריון נוטלים חלק פעיל במגוון עשיר של פעילויות מוזיקליות, ביניהן: תזמורות כלי נשיפה, תזמורות כלי קשת, הרכבי כלי מתכת, הרכבי כלי נשיפה מעץ, תזמורת ביג-בנד, הרכבי סקסופונים, הרכבים קאמריים שונים, סדנאות אומן, ימים פתוחים, קונצרטים, שיעורי תאוריה ותורת המוזיקה.

**תזמורת הנוער** הייצוגית של קונסרבטוריון קריית אונו מונה כ-40 נגנים ובמשך שנים רבות הופיעה באירועים מרכזיים וממלכתיים בישראל ומחוצה לה וזכתה בפרסים רבים בתחרויות בינלאומיות. בין היתר, זכתה להופיע בבית הלבן.

בתום תקופת הלימודים (כיתה י"ב) יכולים התלמידים לגשת לרסיטל בגרות בהיקף של 5 יחידות.

בין בוגרי המוסד נמנים נגנים בתזמורות מקצועיות, סולנים, תזמורת צה"ל ואנשי אקדמיה.

**תזמורת הבוגרים**, נוסדה ב-1979 על ידי אלקלעי ועל ידי נגנים בוגרי תזמורת הנוער. היא מופיעה מדי שנה בעיר ומחוץ לה וקיימה סיורים בחו"ל (בולגריה, איטליה וגרמניה).

## תלמידים מפורסמים
* שמואל הרשקו - נגן טובה ראשי בתזמורת הפילהרמונית הישראלית
* דפנה לוי
* גיא פדר
* חן צימבליסטה
* ליאור איתן - נגן חליל בתזמורת הפילהרמונית הישראלית

## קישורים חיצוניים

* 

* 
* קונצרט קונכייה 2012 Radio Station Of
* קונצרט-קונכייה-2014-קונסרבטוריון-קרית-אונו 

## הערות שוליים

קטגוריה:קריית אונו: חינוך
קטגוריה:ישראל: בתי ספר למוזיקה
קטגוריה:מוסדות מוזיקליים בישראל
קטגוריה:קריית אונו: מבנים
קטגוריה:קריית אונו: תרבות
רוסטוב על הדון (צוללת)

**רוסטוב על הדון** (Б-237) (ברוסית: **Б-237: "Ростов-на-Дону"**) הוא שמה של צוללת מתוצרת הפדרציה הרוסית מסדרת "ורשוויאנקה" (סדרת קילו, על פי קוד דיווח נאט"ו). מפקד הצוללת הוא אנדריי אדמסקי. 

הצוללת משרתת את צי הצוללות של צי הים השחור של הצי הרוסי. הסדרה נקראת על שם העיר רוסטוב על הדון.

בניית הצוללת החלה בנובמבר 2011 במספנות סנט פטרבורג תחת המספר 01671.

ביוני 2014 הצוללת הורדה למים ובדצמבר 2014 נמסרה לידי הצי הרוסי לאחר שעברה בהצלחה ניסויי צלילה ובחינת ביצועים. הצוללת הועברה לשירות בבסיס הצי בנובורוסייסק.

במלחמת אוקראינה–רוסיה הצוללת נפגעה בהתקפה אוקראינית על נמל הצי בסבסטופול, ב-13 בספטמבר 2023.

## שירות
בינואר 2015 הצוללת הועברה להכנות לקראת העברתה לשירות בצי הצפוני ובמאי 2015 הועברה לקרונשטדט ולבסוף הגיעה לבסיס הצי בפוליארני שבקוטב הצפוני.

באוקטובר 2015 נטלה חלק בתרגיל צבאי שבמסגרתו ביצעה ירי מוצלח של טילים בליסטיים ביניבשתיים בים ברנץ. באותו החודש הוחלט להשיב את הצוללת לשירות בצי הים השחור ונשלחה ליטול חלק במבצע הרוסי בסוריה.

בדצמבר 2015 הצוללת שיגרה מאזור הים התיכון טילי שיוט מדגם "קליבר" אל שתי מטרות של המדינה האסלאמית.

## קישורים חיצוניים

* 

קטגוריה:צוללות הצי הרוסי
כוס קולינס

ממוזער|180px|כוס קולינס ריקה
**כוס קולינס** (באנגלית: **Collins glass**) היא כוס זכוכית שנפחה נע בין 300 ל-410 מיליליטרים. משמשת להגשת משקאות מעורבבים, במיוחד קוקטיילים של טום קולינס. המבנה שלה גלילי וצר יותר מכוס הייבול, מה שעוזר לשמור על המשקה מוגז לזמן רב יותר על ידי הקטנת שטח הפנים של המשקה.

## קישורים חיצוניים
* Webtender article on the collins glass

## הערות שוליים

קטגוריה:כוסות אלכוהול
אלומיניום יודי

**אלומיניום יודי** הוא תרכובת של אלומיניום ויוד שנוסחתה AlI3. החומר נוצר בתגובה של אלומיניום עם יוד:

2Al + 3I_2 \rightarrow2AlI_3

או של אלומיניום עם חומצה יודית HI

אלומיניום יודי הוא חומצת לואיס וסופח מים מהאוויר לקבלת הקסא הידראט (שש מולקולות מים ספוחות לכל אטום אלומיניום).

המצב מוצק אלומיניום יודי הוא דימר - Al2I6 כגז המולקולה יכולה להימצא כמונומר שצורתו משולש מישורי בעל אורך קשר אלומיניום - חמצן של 0.245nm או כדימר בו אורך הקשר אלומיניום - יוד (לא מגשר) 0.246nm וקשר אלומיניום - יוד מגשר 0.267nm.

אלומיניום יודי משמש כמגיב לשבירת כמה סוגים של קשרי פחמן-חמצן וחנקן-חמצן למשל באתרים ארילים (בהם קבוצת האתר מחברת טבעות ארומטיות).
## קישורים חיצוניים

קטגוריה:תרכובות אי-אורגניות
קטגוריה:אלומיניום: תרכובות
קטגוריה:יוד: תרכובות
הסופר קאפ האוסטרי

**הסופר קאפ האוסטרי** (בגרמנית: **ÖFB-Supercup**) היה תחרות כדורגל שנערכה מדי שנה משנת 1986 עד שנת 2004 בין אלופת הבונדסליגה האוסטרית והזוכה בגביע האוסטרי. 

19 מהדורות התקיימו במהלך ההיסטוריה הקצרה של התחרות.

## משחקי הגמר

**הערות:**
*שם הקבוצה הזוכה **מודגש**.
*† זוכת הגביע האוסטרי בעונת 1992/1993, ואקר אינסברוק איבדה את רישיונה והיא הוחלפה על ידי, **[[טירול אינסברוק]]**, ממשיכת דרכה בעיר אינסברוק.
*‡ אלופת הבונדסליגה בעונת 2001/2002 הייתה טירול אינסברוק, אולם רישיונה לעונת 2002/03 נשלל והיא הוחלפה על ידי **[[שטורם גראץ]]**, סגנית האלופה לעונת 2001/2002.

## ביצועים

### ביצועים לפי קבוצות

**הערות:**
*† כל המועדונים שהתפרקו מהעיר אינסברוק, טירול. ואקר אינסברוק (1915-1999), סברובסקי טירול (1986-1992) וטירול אינסברוק (1993-2002). הם נחשבים להמשך של אחד את השני.
*‡ חברת רד בול קנתה את המועדון ב-6 באפריל 2005, ומתגה אותו מחדש. לפני 2005 היה המועדון ידוע כ**[[אוסטריה זלצבורג]]** ואחר כך **קזינו זלצבורג**. הם גם שינו את הצבעים מלבן-סגול לאדום-לבן. בעקבות כך מספר אוהדים של הקבוצה החליטו להקים **מועדון חדש** בשם אוסטריה זלצבורג.
* *אדמירה ואקר מדלינג הוקם לאחר המיזוג של **[[אדמירה ואקר מדלינג|אדמירה וינה]]** ו-**[[אדמירה ואקר מדלינג|ואקר וינה]]** בשנת 1971, תחת השם אדמירה ואקר וינה, וגם המיזוג עם "ו.פ.ב. מדלינג" בשנת 1997 והמיזוג עם "ס.ו. שוודורף" בשנת 2008. המועדון החדש משחק במדלינג.

### ביצועים לפי תחרות

## הערות שוליים

אוסטרי
קטגוריה:תחרויות כדורגל באוסטריה
קטגוריה:תחרויות כדורגל לא פעילות
הואליאנצרטופס

**הואליאנצרטופס** (שם מדעי: *Hualianceratops wucaiwanensis*) הוא סוג של דינוזאור בתת-סדרה צרטופסים שחי במזרח אסיה ביורה עליון כ-160 מיליון שנה לפני זמננו. זהו אחד הצרטופסים הקדומים ביותר הידועים למדע. במובנים רבים, זוהי גרסה מוקדמת ומוקטנת ביותר של הטריצרטופס. פירוש שם הסוג הוא "פנים מקושטות בעלות קרניים", אף על פי שלא היה בעל קרניים: בסינית "הואא" = קישוטי/מקושטות, "ליאן" = פנים, ואילו הסיומת הלטינית "צרטופס" פירושה "פנים בעלות קרניים" הנוספת לרוב הדינוזאורים בתת-הסדרה צרטופסיה. פירוש שם המין הוא על שם המקום בו נתגלה.

הואליאנצרטופס היה צרטופסי פרימיטיבי בגודל כלב. הוא ידוע ממאובנים הכוללים גולגולת חלקית ורגל אחורית. המאפיין הייחודי של הואליאנצרטופס הוא עצמות בעלות גבשושיות, תכונה שהתבטאה באופן אינטנסיבי בדינוזאור זה. הפלאונטולוגים משערים שמטרת הגבשושיות על העצמות הייתה להגן על כלי דם ושכנראה הואליאנצרטופס היה דינוזאור אגרסיבי שהרבה להילחם בבני מינו בקרבות על טריטוריה וזיווג. כמו כל הצרטופסים הוא היה בעל עצם מקור (Rostral) וניזון מצמחייה נמוכה.

מאובניו של הואליאנצרטופס התגלו כבר ב-2002, באותה תצורה - הואליאן - שבסין, בה נתגלו מאובני יינלונג. בגלל שמאובני היינלונג היו שלמים יותר ורבים יותר, התעלמו הפלאונטולוגים מהמאובנים החלקיים מאוד של הואליאנצרטופס ואלה העלו אבק במחסני מכון בייג'ינג לפלאונטולוגיה ופלאואנתרופולוגיה. רק ב-2014 הם נבחנו מחדש, במסגרת עבודת הדוקטורט של פנגלו האן. בשיתוף ד"ר קתרין פורסטר, מומחית לצרטופסים מארצות הברית, הם חקרו את המאובנים ומצאו שמדובר בסוג טקסונומי חדש למדע הנבדל מספיק מיינלונג. בדצמבר 2015 פרסמו האן, פורסטר, קלארק ושו שינג מאמר מדעי המתאר את הואליאנצרטופס.

## קישורים חיצוניים

* 
* New Triceratops Cousin Had a Gnarly, Bumpy Skull, נשיונל ג'יאוגרפיק, 10 בדצמבר 2015
* Spaniel-Size Triceratops Cousin Walked on Hind Legs, Discovery.com, 13 בדצמבר 2015

קטגוריה:צ'אויאנגזאוריים
קלוואן

**קלוואן** (באוקראינית: **Клевань**; בפולנית: **Klewań**) היא עיירה במחוז רובנו, שבמערב אוקראינה, על גדת נהר סטובלה, בה התקיימה עד השואה קהילה יהודית גדולה.

## תולדות היישוב
קלוואן נוסדה ככפר מבוצר בתחילת המאה ה-12, ובשנת 1458 נמסרה מידי הנסיך הליטאי סווידריגיילו לידי הנסיך הפולני מיכאל צ'ארטוריסקי, אשר הקיף את היישוב בחומה ובסוללה.

באמצע המאה ה-17 נבזז היישוב בידי הקוזקים, ולאחר מכן בידי הטטרים, שהחריבו אותו. בשנת 1654, כדי לשקם את היישוב, הוענקו לו זכויות עיר ורשות לקיים ירידים עתיים.

לאחר מלחמת העולם הראשונה נכללה העיירה בתחום הרפובליקה הפולנית השנייה.

## יהודי קלוואן
התיעוד הראשון לישיבת יהודים בעיירה הוא משנת 1563. במהלך גזירות ת"ח ות"ט נפגעה קשות הקהילה המקומית, אך עם הפיכת היישוב לעיר, השתקמה הקהילה, תוך שהייתה כפופה מספר שנים לקהילת לוצק. בשנת 1766 נמנו בקהילה כ-1,000 איש.

משנות ה-90 של המאה ה-19 התקיימה ביישוב פעילות ציונית. במהלך מלחמת העולם הראשונה סבלו יהודי היישוב מקרב שהתרחש בין האוסטרים והרוסים בקרבת העיירה, וכן ממעשי התעללות ושוד שבאו בסיום המלחמה. בין מלחמות העולם נמנו בעיירה 1,545 יהודים, כמחצית תושביה, ופעלו בה בתי ספר עבריים ומוסדות תרבות יהודיים.

ב-3 ביולי 1941, במהלך מבצע ברברוסה, נכבשה העיירה בידי הגרמנים, לאחר שהצבא האדום נסוג ממנה. למחרת היום רצחו הגרמנים בין 400 ל-645 יהודים בעיירה, כאשר כ-50 מתוכם נשרפו חיים בבית הכנסת המקומי. יתר יהודי העיירה גויסו לאחר מכן לעבודות כפייה, ובסוף החודש רוכזו כל יהודי העיירה וכפרי הסביבה שלה בגטו שהוקם בה.

ב-11 ביולי 1942 חיסלו הגרמנים את הגטו שבעיירה, תוך רצח כ-2,000 היהודים שנותרו בו בבורות ירי מחוץ לעיירה. בהמשך החודש רצחו הגרמנים כ-280 יהודים נוספים שאיתרו במקומות מסתור ובסביבת העיירה.

מקהילת קלוואן שרדו את השואה כ-30 יהודים.

## קישורים חיצוניים

* 
* קלבן באתר מרכז מורשת יהדות פולין
* 
* 
* 

קטגוריה:גטאות באוקראינה
קטגוריה:מחוז רובנו: יישובים
קטגוריה:מחוז רובנו: עיירות יהודיות
קטגוריה:בורות ירי בשואה
עיט מחודד-זנב

ימין|ממוזער|עיט ניזון מנבלה שנדרסה על ידי רכב
**עיט מחודד-זנב** (שם מדעי: *Aquila audax*) הוא מין גדול של עיט החי ביבשת אוסטרליה וכן בגינאה החדשה ובכמה איים באינדונזיה. הוא הדורס הגדול ביותר באוסטרליה ואחד מטורפי העל הראשיים בה. 
## מאפיינים
לעיט זה זנב מפוצל שנתן לו את שמו והוא בעל כנפיים רחבות ועורף זהוב בולט. כמו רוב עופות הטרף, המקור שלו מעוקל לתלישת בשר ורגליו הענקיות בעלות טפרים קטלניים, איתם הוא הורג את טרפו. מוטת כנפיו מגיעה ל-2.84 מ' ואורכו מגיע ל-1 מטר.

העיט חי באזורים יבשים, שדות ויערות דלילים ומשחר לטרף תוך כדי תעופה בגובה רב. הוא מסוגל להגיע לגובה של יותר מ-1,800 מ' מעל פני הקרקע.

מאז הגעת האירופאים, הטרף העיקרי של העיט נהיה ארנבונים וארנבות ולעיתים גם שועלים או חתולים. בטבע, הוא ניזון מוולבים ומקנגורו צעירים שונים, פוסום אוסטרלי, קואלה, בנדיקוט וכיסאים נוספים וכן חולדות, עטלפי פרי, תוכי קקדו, ברווזים, עורבים, דגרתיליים, ציפורי שיר ועופות מים שונות ולעיתים רחוקות יותר גם זוחלים כמו חרדון הצווארון, פתנים ואף לטאות כוח קטנות. 

עיטים אלה ניזונים גם מפגרים, והם מחפשים חיות שנדרסו בצידי הכבישים. כמו כן הם למדו לאתר עופות אוכלי נבלות כמו עורבים, אשר נקהלים סביב פגרים.

## קישורים חיצוניים

## הערות שוליים

קטגוריה:טקסונים שתוארו בידי ג'ון לאת'אם
קטגוריה:בעלי חיים שתוארו ב-1801
קטגוריה:עיט (סוג)
קטגוריה:אוסטרליה: עופות
קטגוריה:עופות: טורפי-על
מימן ברומי

מימן ברומי, HBr בכתיב כימי, הוא תרכובת של מימן וברום. החומר הוא חומצה חזקה והתמיסה המיימית נקראת חומצת מימן ברומי. החומר מסיס מאוד במים, ריכוז משקלי של HBr בתמיסה הרוויה 68.85%. ריכוז האזיאוטרופ 47.6% והתמיסה האזיאטרופית רותחת ב124.3^\circ C. בהרתחת תמיסה מרוכזת פחות יתנדפו מים עד לקבלת הריכוז האזיאטרופי.

### הכנה
ניתן לקבל מימן ברומי בזיקוק תמיסת מלח ברום כאשלגן ברומי או נתרן ברומי עם חומצה זרחתית או חומצה גופרתית מהולה

2KBr + H_2SO_4 \rightarrow K_2SO_4 +2HBr

משתמשים בחומצה גופרתית מהולה כדי להימנע מהתגובה המתרחשת עם חומצה מרוכזת

2KBr +H_2SO_4 \rightarrow Br_2 +SO_2 +H_2O

ניתן להפיק מימן ברומי גם בתגובה של ברום עם גופרית או זרחן

Br_2 + S + 2H_2O \rightarrow 4HBr +SO_2 

או בתגובת החיזור

Br_2 +H_3PO_3 + 2H_2O \rightarrow 2HBr + H_3PO_4

### שימושים
משתמשים ב HBr להכנת תרכובות אורגנו-ברום. בסיפוח בנוכחות רדיקל או בהקרנת UV על אלקן מתקבל אלקיל-ברומיד טרמינלי (ברום על הפחמן בקצה השרשרת) כלומר בניגוד לכלל מרקובניקוב

RCH=CH_2 +HBr \rightarrow RCH_2-CH_2Br

סיפוח ללא רדיקלים ובחושך נותן בעיקר את התוצר המצופה לפי כלל מרקובניקוב

מימן ברומי מגיב עם דיכלורומתאן לקבלת ברומוכלורומתאן ודיברומתאן:

CH_2Cl_2 +HBr \rightarrow CH_2ClBr + CH_2ClBr


CH_2ClBr + HBr \rightarrow CH_2Br_2 +HCl

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:תרכובות אי-אורגניות
קטגוריה:חומצות מינרליות
קטגוריה:ברום: תרכובות
קטגוריה:מימן: תרכובות
נונתאבורי

**נונתאבורי** (בתאית: **นนทบุรี**) היא בירת הנפה והמחוז ("אמפה") בעלי אותו השם בתאילנד. יש לה מעמד של מוניקיפיום (תסאבאן נאקון) וכוללת חמש גזרות ("טמבון") של הנפה מואנג נונתאבורי: סואן יאי, טאלאט קהוואן, באנג קהן, באנג קראסו ותא סאי. אוכלוסייתה מנתה בינואר 2012 258,550 תושבים והיא המוניקיפיום המאוכלס ביותר בתאילנד, אחרי בנגקוק הבירה. בגלל קרבתה לבנגקוק העיר נחשבת לפרוור של העיר הזאת, חלק ממטרופולין בנגקוק.

## גאוגרפיה
המחוז נונתאבורי נמצא במרכזה של תאילנד. העיר נונתאבורי שוכנת 20 ק"מ צפונית מבנגקוק על גדות הנהר צ'או פראיה. היא גובלת ישירות עם הרבעים הצפוניים (באנג סואה, צ'טוצאק ולאק סי) של עיר הבירה. תעלות רבות בה מהוות עדיין מרכז חיי תושבים רבים, כפי שהיה לפני כמה עשורים גם בבנגקוק.

## כלכלה
סביבת העיר פורייה מאוד. מפותח במיוחד הוא ענף הפירות, הגדלים במספר רב של מטעים. אופייניים לאזור הם המנדרינות ופירות הדוריאן. בעשורים האחרונים של המאה ה-20 ובעשורים הראשונים של המאה ה-21, קרבת העיר לבנגקוק תרמה להתפתחות תעשייה והשירותים. בשנת 2001 נפתח בנונתאבורי מפעל למיחמי מים קטנים של החברה הגרמנית "שטיבל אלטרון". כאן נמצאים גם המשרדים הראשיים של חברת הלוויינים תאיקום.

הקניון נגאמוונגוואן במזרח העיר, הוא אחד המרכזים המסחריים הגדולים של מטרופולין בנגקוק.

## היסטוריה
נונתאבורי הייתה עיר חשובה עוד בימי ממלכת איוטהאיה. פעמיים בעבר הועתקה העיר בכמה קילומטרים. בשנת 1665 בימי המלך נאראי היא הועתקה למבצר על גדת מה נאם אום. בשנת 1928 היא הועברה למקומה הנוכחי בפקודת המלך ראמה השביעי (פרג'אדיפוק). בתקופה שבין 1 בינואר 1943 ל-9 במאי 1946 סופחה נונתאבורי לבנגקוק.

## אטרקציות
מראה התעלות (חלונג) הקיימות עדיין בנונתאבורי מאפשרות לצופים לדמיין לעצמם את המראה של בנגקוק של פעם. בין העירייה הישן על גדת צ'או פראיה נבנה בסגנון אירופאי בימי המלך ראמה השישי (ואג'יראבוד) והוא עשוי כולו מעץ טיק.

## תשתיות
את נונתאבורי חוצה הכביש המהיר סיראט, אחד מכבישי האגרה של מטרופולין בנגקוק. אמצעי התחבורה החשובים כוללים אוטובוסים עירוניים וסירות אקספרס הנעות על פני הנהר צ'או פראיה. עד שנת 2018 תחובר ישירות נונתאבורי הפקוקה עם בנגקוק באמצעות רכבת מונורייל.

## מערכת הבריאות
העיר ידועה בין השאר בבית החולים סיטתאניה, המרכז לבריאות הנפש הגדול בממלכה.

## חינוך
שמאל|180px|מגדל עם שעון בנונתאבורי|ממוזער
בנונתאבורי נמצא בית הספר הגבוה לאחיות "בורומאראג'ונאני". כמו כן הקמפוס של האוניברסיטה הטכנית ראג'אמנגאלה סובנבהומי.

## קישורים חיצוניים

* 
* עיר של מקדשים כתבה ב- Bangkok Post 20.3.2014
* אתר המחוז
* 

קטגוריה:תאילנד: ערים
קטגוריה:יישובים שהוקמו במאה ה-16
קלשצ'לה

**קלשצ'לה** (בפולנית: **Kleszczele**) היא עיירה במחוז היינווקה שבפרובינציית פודלסיה בפולין, בסמוך לגבול בלארוס, בה התקיימה עד השואה קהילה יהודית גדולה.

## תולדות היישוב
קלשצ'לה נזכרת לראשונה בראשית המאה ה-16, ובשנת 1525 הוענקו לה זכויות עיר. בחלוקת פולין בשנת 1795 נכללה העיירה בתחום פרוסיה.

## יהודי קלשצ'לה
בין מלחמות העולם נמנו בעיירה כ-750 יהודים. עם כיבושה בידי הסובייטים בספטמבר 1939, נאסרה בה הפעילות הציבורית היהודית.

ב-23 ביוני 1941, ביום השני למבצע ברברוסה, נכבשה העיירה בידי הגרמנים, והמשטרה המקומית שהוקמה בה החלה בביצוע מעשי רצח ביהודי המקום, ובחטיפתם לעבודות כפייה. בד בבד, הוטלו על יהודי העיירה גזירות שונות, ובהן חובת ענידת טלאי צהוב והגבלות תנועה.

בספטמבר 1941 רוכזו כ-600 היהודים שנותרו בעיירה בגטו שהוקם בה, אשר נשמר בידי שוטרים פולנים. בתחילת נובמבר 1942 הועברו לגטו שבעיירה כ-1,000 מיהודי מילייצ'יצה, וב-6 בחודש הועברו כל יושבי הגטו למחנה מעבר ליד ביאליסטוק, בו שולחו לאחר מספר ימים בתנאי מחיה קשים ביותר למחנה ההשמדה טרבלינקה.

## קישורים חיצוניים

* 
* 
* 
* 
* 

קטגוריה:פודלסיה: יישובים
קטגוריה:פודלסיה: עיירות יהודיות
קטגוריה:גטאות בפולין
קמיונקה

**קמיונקה** (בפולנית: **Kamionka**; ביידיש: **קאַמענקע**) הוא כפר במחוז לוברטוב שבפרובינציית לובלין בפולין, בו התקיימה עד השואה קהילה יהודית.

## תולדות היישוב
קמיונקה נזכר לראשונה בשנת 1450, ובסוף המאה ה-15 הוענקו לו זכויות עיר. זכויות אלה ניטלו מהיישוב בשנת 1863.

## יהודי קמיונקה
בשנת 1897 נמנו בכפר 793 יהודים. בין מלחמות העולם נמנו בו כ-550 יהודים, כרבע מתושביו, והתקיימה בו פעילות ציונית. בשנת 1937 ערכו הפולנים פרעות ביהודי הכפר.

עם כיבוש הכפר בידי הגרמנים בספטמבר 1939, הוטלו על יהודיו גזירות שונות, ובהן חובת תשלום סכומי כופר, חטיפה לעבודות כפייה וחובת ענידת טלאי צהוב. בהמשך, רוכזו בכפר יהודים רבים מיישובי הסביבה, ובהם מגורשים ממלאווה.

בתחילת 1942 רוכזו יהודי הכפר בגטו שהוקם בו, אשר הפך כעבור זמן מה לגטו סגור, ואשר אליו הובאו כ-300 יהודים נוספים שגורשו מסלובקיה.

ב-8 באוקטובר 1942 נערכה בגטו שביישוב אקציית חיסול, בה שולחו כ-800 היהודים שנותרו בו למחנה ההשמדה טרבלינקה. יהודים שאותרו במקומות מסתור ביישוב הועברו לגטו לוברטוב, ושולחו משם לסוביבור ולבלז'ץ.

12 יהודים מהגטו שבכפר שהצליחו להימלט מהאקציה, הצטרפו לקבוצת פרטיזנים יהודים ביערות הסביבה.

## קישורים חיצוניים

* 
* 
* 

קטגוריה:לובלין (פרובינציה): יישובים
קטגוריה:קהילות יהודיות בפולין
קטגוריה:גטאות בפולין
קלינצי

**קְלִינְצִי** (ברוסית: **Клинцы́**) היא עיר במחוז בריאנסק שבמערב רוסיה, על גדת נהר טורוסנה, בה התקיימה עד השואה קהילה יהודית גדולה.

## תולדות היישוב
קלינצי נוסדה בשנת 1707, ובמהלך המאה ה-18 נפתחו בה מספר בתי דפוס. במאה ה-19 הפך היישוב למרכז טקסטיל אזורי, ובשנת 1925 הוענק לו מעמד של עיר.

## יהודי קלינצי
טרם פרוץ מלחמת העולם השנייה נמנו בעיר כ-6,500 יהודים, כ-16% מתושביה. בתקופה הסובייטית פעלו בעיר ארבעה בתי ספר יידיים.

טרם כיבוש בעיר בידי הגרמנים במבצע ברברוסה, הספיקו להימלט ממנה כמחצית מיהודיה. לאחר כיבושה, ב-20 באוגוסט 1941, ערכו הגרמנים רישום של יהודיה, ובספטמבר שלאחר מכן הוציאו בה להורג 165 יהודים. בהמשך, רוכזו כ-3,000 יהודי העיר הנותרים ויהודי יישובי הסביבה בגטו שהוקם בכפר באני (Banniy) הסמוך לעיר. על יושבי הגטו הוטלו גזירות שונות, והוא נשמר בידי המשטרה הרוסית.

באקציה המונית שביצעו הגרמנים בגטו ב-6 עד 7 בדצמבר 1941, רצחו אלו בין 2,500 ל-3,000 מיושביו. כ-100 יהודים בעלי מקצוע מהגטו שהושארו בחיים נרצחו באביב 1942.

## ערים תאומות
* 

## קישורים חיצוניים

* 
* 
* 
* רצח יהודי קלינצי בפרויקט המחקר The Untold Stories על רצח יהודי ברית המועצות, באתר יד ושם 
* 
* עדויות על רצח יהודי קלינצי, באתר יד ושם.
* 

קטגוריה:מחוז בריאנסק: ערים
קטגוריה:יהדות רוסיה
קטגוריה:יישובים שהוקמו ב-1707
קמיאנקה

**קמיאנקה** (באוקראינית: **Кам'янка**; ברוסית: **Камeнка**, קמנקה) היא עיר במחוז צ'רקאסי שבמערב אוקראינה, בה התקיימה עד השואה קהילה יהודית גדולה.

קמיאנקה החלה להתפתח כיישוב עירוני מהמאה ה-17. העיר נודעת בשל פעילותם של האמנים אלכסנדר פושקין ופיוטר איליץ' צ'ייקובסקי בה במהלך המאה ה-19.

## יהודי קמיאנקה
בשנת 1897 נמנו בעיר 2,193 יהודים, כשליש מתושביה. באפריל 1919 ערכו חיילי הצבא הלבן פוגרום ביהודי העיר, בו רצחו כ-70 מהם. בתקופה הסובייטית עזבו את העיר רבים מיהודיה, ופעל בה בית ספר יידי.

ב-9 באוגוסט 1941, במהלך מבצע ברברוסה, נכבשה העיר בידי הגרמנים, ואלו החלו מיד בביצוע מעשי התעללות ורצח ביהודים שלא הספיקו להימלט ממנה. בדצמבר 1941 רוכזו כ-400 היהודים שנותרו בעיר בגטו שהוקם בה, בו הוטלו עליהם גזירות שונות, ובהן חובת ביצוע עבודות כפייה מפרכות. בשל תנאי המחיה הקשים בגטו, מתו רבים מיושביו. ב-4 במרץ 1942 נרצחו כל יושבי הגטו שבעיר.

רבני העיר: בין השנים 1880-1899 כיהן כרב העיר הרב משה נחום ירושלמסקי. בשנת 1899 החליף אותו ברבנות הרב קלמן טבצ'ניק, שלימים עלה לארץ ישראל והתיישב בתל אביב. 

## קישורים חיצוניים

* 
* 
* 
* 

קטגוריה:מחוז צ'רקאסי: ערים
קטגוריה:קהילות יהודיות באוקראינה
קטגוריה:גטאות באוקראינה
קטגוריה:יישובים שהוקמו במאה ה-17
נחום שליט

250px|ממוזער|שמאל|לוחית הנצחה בכניסה לביתו של נחום שליט
**נחום שליט** (1 בספטמבר 1936 – 10 בדצמבר 2015) היה שחקן תיאטרון וקולנוע ישראלי.

## ביוגרפיה
נחום שליט נולד בתל אביב. סיים בשנת 1960 את בית הספר הגבוה לאמנויות הבמה "בית צבי".

תפקידו הראשון בתיאטרון היה במחזמר "פנטסטי" בבימויו של מנחם גולן, שהוצג במועדון התיאטרון בחיפה ב-1962.
בשנת 1966 החל שליט להופיע בתיאטרון הקאמרי. במהלך השנים גילם למעלה מ-150 תפקידים בתיאטראות "האהל", התיאטרון הקאמרי, הבימה, תיאטרון באר שבע ותיאטרוני הילדים והנוער. הופיע בהצגות "האידיוטית" בבימוי יואל זילברג, "השקיעה" בבימוי שרגא פרידמן ו"בלוז למיסטר צ'רלי" בבימוי אברהם ניניו, "המלט" בבימוי קונרד סוינרסקי, "האדרת" בבימוי שמואל בונים, "הנסיכה טורנדוט" בבימוי שמואל בונים, "מלכת אמבטיה" בבימוי דוד לוין, "אופרה בגרוש" בבימוי עודד קוטלר, "הלוך וחזור" בבימוי ארנון תמיר, "קומיקאים" בבימוי הלל מיטלפונקט, "ברווז הפרא" בבימוי יוסי יזרעאלי "יונו והטווס" בבימוי יורם פאלק, "בחורים טובים" בבימוי איציק ויינגרטן, ו"המכשפה" בבימוי מיכאל גורביץ'.

תפקידו הראשון בקולנוע היה ב-1964, בסרט "הבו בנות לאילת" בבימוי נתן אקסלרוד וליאו פילר. הופיע גם בסרטים "חכם גמליאל", ו"קוני למל בתל אביב" בבימוי יואל זילברג, "סלומוניקו" בבימוי אלפרד שטיינהרדט, "חגיגה בסנוקר" בבימוי בועז דוידזון ו"נערת הפרברים" בבימוי ג'ורג' עובדיה. ב-1997 השתתף בסרט "נקמה יהודית".

ב-1988 השתתף בסרט הטלוויזיה "משחקים בחורף". ב-1998 שיחק בדרמת הטלוויזיה "ארץ קטנה איש גדול" בבימויו של אברהם הפנר. ב-1976 העלה הצגת יחיד בשם "בלוף". בשנות ה-90 ייסד את "קבוצת תיאטרון הזהב" לגמלאים.

היה חבר בוועד המנהל של איגוד אמני ישראל (אמ"י).

שליט היה נשוי בשנות השבעים לזמרת מירי אלוני. שליט נפטר מדום לב בגיל 79. ונטמן בחלקת האמנים בבית העלמין ירקון. הוא הותיר אחריו אישה, בן ובת.

## הנצחה
במסגרת המיזם של עיריית תל אביב להנצחת אמנים ואנשי תרבות תושבי העיר, נקבעה לוחית זיכרון בכניסה לביתו ברחוב יהודה הלוי 113.

## קישורים חיצוניים
* 

קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:בוגרי בית צבי
קטגוריה:אישים הקבורים בבית הקברות ירקון
קטגוריה:ישראלים שנולדו ב-1936
קטגוריה:ישראלים שנפטרו ב-2015
האלה דורגה

350px|ממוזער
**דורגה**, בסנסקריט दुर्गा, היא אלה הינדואית אשר מזוהה עם ניצחון הטוב על הרע. היא מופיעה לראשונה בדווי-מהאטמיה, ומזוהה כאלה הגדולה (מהא-דווי), שהצליחה לגבור על שד הבאפלו מהישאסורה, וכרתה את ראשו.

## האגדה
לדווי מהאטמיה שלוש אפיזודות. דורגה משויכת לאלמנטים פילוסופיים, מאיה, שאקטי, ופרקריטי.
באפיזודה שמדברת על דורגה, השנייה מתוך שלוש האפיזודות מסופר על השד מהישאסורה או מהישה. על פי הסיפור מהישה יצא לפרישות ולפעילות מדיטטיבית וצבר כוח אדיר עד אשר הצליח להשתלט על פולחנים וודיים. האלים לא הצליחו לקבל את מנת חלקם, כלומר הוא הפריע לכלכלתם והם נדחקו הצידה. הוא צבר טאפאס, כוח אדיר, חום, עד כדי כך שהעולם יצא מאיזון. נוצר חשש שהקוסמוס עומד לקרוס ואז האל ברהמה ביקש ממנו להפסיק. מהישה שאל את ברהמה מה הוא יקבל בתמורה להפסקתו, וברהמה שאל במה הוא חפץ, מהישה ענה לו שברצונו להיות בלתי מנוצח. ברהמה הסביר לו שהדבר בלתי אפשרי והאלים לא יכולים להעניק לו משאלה שכזו, ומהישה ביקש שרק אישה תוכל להרוג אותו (דבר שנחשב לכמעט בלתי אפשרי). ברהמה הסכים והאלים הגיעו למסקנה שעליהם ליצור אישה לוחמת אדירה אשר תביס את מהישה וכך כל אחד מן האלים הקריב מעור גופו ומהאנרגיה שלו וביחד הם יצרו אישה יפהפייה "כמו הר של אש שלהבותיו חובקות את מרחבי השמיים". כל אחד נתן לה כלי נשק, חרבות, דיסקוס, ועוד, והאלה יצאה לקרב. מהישה, המזוהה כבאפלו, שינה עצמו והפך לפיל, אריה, אדם ועוד, וכאשר היה במצב אדם, ערפה האלה (דורגה) את ראשו. כך היא הצילה את העולם והאלים היללו אותה והכירו במעמדה האדיר תוך שהיא מבטיחה להם לשוב ולבקרם כל אימת שיזדקקו לה. דורגה קיבלה תפקיד קוסמולוגי של שימור הקוסמוס כולו, תפקידה להגן על הקוסמוס כמו שמלך מגן על ממלכתו.

## פולחן
דורגה פוג'ה, הנקרא גם נארווראטי ויג'אידאשמי, ודאשרה, אשר נחגג בעיקר בבנגל, כולל תשעה לילות ונחוג במשך עשרה ימים. תשעת הלילות הראשונים הם לילות בהם חוגגים את התגלמויותיה השונות של דורגה, את תשע האווטארות שלה והיום העשירי הוא יום ניצחונה של האלה על שד הבאפאלו. החג נחוג פעמיים פעם באביב ופעם בסתיו. בחג אדיר ממדים זה, מוליכים את הדמות של האלה דורגה ברחבי הערים ובסופו משליכים את דמותה לנהר ונותנים לה לזרום הלאה עד להתגלמותה הבאה בשנה שאחרי, דבר המייצג את רעיון החלופיות. בנוסף, לאורך החג מקריאים את הסיפור המלא מתוך הדווי-מהאטמיה ומקריבים לאלה קרבנות בעלי חיים, תוך צביעת המקדשים של האלה בדם. החג נערך בחסות המלך ונחוג בחצר ממלכתו. מכיוון שזהו אקט של סגידה לאלה, המלך בעצם משחזר את ניצחונה על שד הבאפלו תוך הקרבת באפלו בעצמו ובכך יוצר הקבלה ביניהם, בין הגשמי לקוסמי.
בראמיינה מסופר כי המלך ראמה סגד לדורגה לפני יציאתו לקרב כיוון שהוא ביקש את עזרתה בקרב מול השד ראוונה. דורגה עזרה לו להציל את אשתו סיטה ולחזור בשלום לממלכתו שבאיודיה. היא בעצם עזרה בהחזרה של הסדר המלוכני על כנו. החג נחגג בווראנסי, בחגיגה ששמה ראמלילה שלפיה ניצחונו של המלך ראמה הוא בעצם ניצחונה של האלה.

## ראו גם
* מיתולוגיה הינדואית

## לקריאה נוספת

* Coburn, Thomas B. "Devi: The Great Goddess." In Devi: Goddesses of India, edited by John Stratton Hawley and Donna Marie Wulff. 31-48. Berkeley: University of California Press, 1996.
* Kinsley, David. Hindu Goddesses: Visions of the Divine Feminine in the Hindu Religious Tradition. Delhi: Motilal Banrsidass, 1986. [Ch.7 Durga]

## קישורים חיצוניים

* פולחן דורגה (באנגלית)
* 

## הערות שוליים

דורגה
רופרט אוונס

**רופרט אוונס** (באנגלית: **Rupert Evans**; נולד ב-9 במרץ 1977) הוא שחקן טלוויזיה, קולנוע ותיאטרון אנגלי. 

## ביוגרפיה
אוונס נולד בסטפורדשייר שבצפון-מערב אנגליה. הוא גדל בחווה, ולמד בבית הספר העצמאי "בילטון גראנג'", פנימייה בכפר דונצ'רץ', קרוב לעיר ראגבי שבווריקשייר במערב המידלנדס של אנגליה. אחר כך למד בבית הספר "מילטון אבי", פנימייה עצמאית בכפר מילטון אבאס, קרוב לעיר בלנדפורד פורום בדורסט שבדרום-מערב אנגליה. את לימודי המשחק למד ב-"Webber Douglas Academy of Dramatic Art"  ובאותה תקופה גר בדרום קנזינגטון שבלונדון.

## קריירה
בתחילת הקריירה שלו הופיע אוונס בעיבוד הטלוויזיוני לרומן "החטא ועונשו" בכיכובו של ג'ון סים, ובמיני-סדרה "צפון ודרום" בכיכובו של ריצ'רד ארמיטאג'.

התפקיד הגדול הראשון של אוונס בקולנוע היה כסוכן FBI ג'ון מאיירס בעיבוד משנת 2004 של הבמאי גיירמו דל טורו לספרו של מייק מינולה "הלבוי". עוד השתתף בסרט "אגורא" שצולם במלטה בכיכובם של רייצ'ל וייס ומקס מינגלה.

אוונס כיכב בסדרת הטלוויזיה "האיש במצודה הרמה" בהפקת אמזון בנוסף כיכב בסדרת הטלוויזיה "הכפר", בסדרה המשטרתית "חוצה את הקווים", במיני-סדרה "פלמינג", ובעיבוד לספר "עולם ללא קץ". עוד שיחק אוונס בסיטקום "High Stakes" של רשת ITV, לצדו של ריצ'רד וילסון, ובסדרת הדרמה "Paradise Heights" של ה-BBC בכיכובו של ניל מוריסי.

ב-2014 כיכב אוונס בסרט האימה "The Canal". ב-2016 הוא יופיע בסרט האימה "The Boy".

## תפקידים בתיאטרון
* Venetian Heat
* מקבת'
* (2003) Sweet Panic
* Breathing Corpses - מחזה מאת לורה וייד
* רומיאו ויוליה (2006) בתפקיד רומיאו
* נשיקת אשת העכביש (2007) עיבוד לרומן באותו שם מאת מנואל פואיג, דונמאר ורהאוס, בלונדון ובסיסוב הופעות
* החיים הם חלום דונמאר ורהאוס (2009)
* Fear, תיאטרון בוש (2013)

## פילמוגרפיה
### קולנוע

### טלוויזיה

## קישורים חיצוניים
* 

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקני תיאטרון אנגלים
קטגוריה:חברי הלהקה השייקספירית המלכותית
קטגוריה:אנגלים שנולדו ב-1977
קריבה אוזרו

**קריבה אוזרו** (באוקראינית: **Криве Озеро**; ברוסית: **Кривое Озеро**, קריבויה אוזרו; ביידיש: **קריוואָזער**) היא עיירה במחוז מיקולאייב שבאוקראינה, בה התקיימה עד השואה קהילה יהודית גדולה.

## תולדות היישוב
קריבה אוזרו נזכרת מהמאה ה-18, ובסוף אותה מאה החלה להתפתח, בשל ישיבתה על צומת דרכי מסחר מרכזי.

## יהודי קריבה אוזרו
בשנת 1897 נמנו בעיירה 5,478 יהודים. במהלך מלחמת האזרחים ברוסיה סבלו יהודי העיירה ממספר פוגרומים, כשהגדול והקטלני שבהם בוצע ביום 24 בדצמבר 1919, אז נרצחו בעיירה כ-600 יהודים וכ-1,000 נפצעו. בעקבות הטבח עזבו את העיירה יהודים רבים, עד שבשנות השלושים של המאה ה-20 נותרו בה כ-1,500 יהודים בלבד. בתקופה הסובייטית פעלו בעיירה קולחוז יהודי ובית ספר יידי.

ב-2 באוגוסט 1941, במהלך מבצע ברברוסה, נכבשה העיירה בידי הגרמנים, וב-5 בספטמבר רצחו אלו 52 מיהודיה. עם העברת העיירה בתחילת אותו חודש לשליטה רומנית כחלק מחבל טרנסניסטריה, החלו הרומנים לרכז במחנות שהוקמו סביב העיירה יהודים שגורשו מבסרביה, וכן את יהודי העיירה - בסך הכל למעלה מ-4,000 איש. בשל תנאי המחיה הקשים במחנות אלו, מתו בהם עשרות יהודים מדי יום. עד נובמבר 1941 הוצעדו ממחנות אלו לגטו ביישוב גולטה (פרבומייסק המודרנית) כ-1,800 יהודים, כאשר כ-700 מתוכם נספו או נרצחו בדרך.

מעט היהודים שהושארו בשלב זה במחנה שליד קריבה אוזרו, הוכנסו בסוף 1941 לגטו שהוקם בעיירה, ובינואר 1942 נרצחו בשטח בית העלמין המקומי 186 יהודים מהגטו. יתר היהודים הועסקו בעבודות כפייה, ועד ספטמבר 1943 נותרו בגטו שבעיירה כ-40 יהודים בלבד. לאחר מכן, הובאו לגטו 131 יהודים נוספים. קריבה אוזרו שוחררה בידי הצבא האדום ב-29 במרץ 1944.

## לקריאה נוספת
* 

## קישורים חיצוניים

* 
* 

קטגוריה:גטאות באוקראינה
קטגוריה:טרנסניסטריה
קטגוריה:מחוז מיקולאייב: עיירות יהודיות
קטגוריה:יישובים שהוקמו ב-1762